Diari Oficial de la Generalitat Valenciana


Sumari del DOGV 9381, del 12-07-2022 (2022/6297)

DECRET 87/2022, d'1 de juliol, del Consell, de canvi de denominació del Col·legi Oficial d'Aparelladors, Arquitectes Tècnics i Enginyers d'Edificació de València, per la de Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/07/01/(1)/dof/vci/html**

### Dades del document

Número de DOGV
:   9381

Data del DOGV
:   12-07-2022

Secció del DOGV
:   I. DISPOSICIONS GENERALS

Número del document
:   2022/6297


Data del document
:   01-07-2022

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * València
    * legislació

DECRET 87/2022, d'1 de juliol, del Consell, de canvi de denominació del Col·legi Oficial d'Aparelladors, Arquitectes Tècnics i Enginyers d'Edificació de València, per la de Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València. [2022/6297]  
PREÀMBUL  
  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les administracions públiques i, en l'article 36, preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria, dictada per l'Estat, es troba recollida en la Llei 2/1974, de 13 de febrer, sobre col·legis professionals, amb les seues modificacions posteriors.  
D'altra banda, l'Estatut d'Autonomia de la Comunitat Valenciana, en l'article 49.1.22a, confereix a la Generalitat la competència exclusiva en matèria de col·legis professionals i exercici de les professions titulades, sense perjudici del que disposen els articles 36 i 139 de la Constitució.  
En exercici d'aquestes competències es va promulgar la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, l'article 9.2 de la qual disposa que el canvi de denominació d'un col·legi requerirà l'acord previ d'aquest i l'informe del consell valencià de col·legis corresponent, i que haurà de ser aprovat mitjançant decret del Consell.  
El Col·legi Oficial d'Aparelladors, Arquitectes Tècnics i Enginyers de l'Edificació de València està inscrit en el Registre de Col·legis Professionals i de Consells Valencians de Col·legis Professionals de la Comunitat Valenciana, amb el número 97 de la Secció Primera.  
  
En data 30 de desembre de 2020 el Col·legi Oficial d'Aparelladors, Arquitectes Tècnics i Enginyers de l'Edificació de València va presentar la sol·licitud per a modificar els vigents estatuts de la corporació professional. Mitjançant ofici de 25 de març de 2021, la Subdirecció General d'Entitats Jurídiques i Recursos Materials de Justícia va formular objeccions a la documentació remesa i al contingut de la proposta de modificació d'estatuts, i va sol·licitar que esmenaren les deficiències.  
El 10 de juny i el 17 de novembre de 2021 el Col·legi va presentar documentació complementària, que incloïa el canvi de denominació del Col·legi i esmenava les objeccions formulades per la Subdirecció General d'Entitats Jurídiques i Recursos Materials de Justícia.  
En data 9 de febrer de 2022 el Col·legi d'Oficial d'Aparelladors, Arquitectes Tècnics i Enginyers de l'Edificació de València, va presentar el certificat del secretari, amb el vistiplau del president, en el qual s'indicava que l'Assemblea General Ordinària del Col·legi, celebrada el 14 de desembre de 2021, acceptava el canvi de denominació del Col·legi.  
Sol·licitat informe, amb data 7 de gener de 2022, al Consell de Col·legis Oficials d'Aparelladors i Arquitectes Tècnics de la Comunitat Valenciana, es va emetre un informe favorable el 4 de febrer de 2022.  
En l'elaboració del present decret s'han sol·licitat i incorporat a l'expedient, entre altres, els informes previstos en l'article 43.1 a, b, d i e de la Llei 5/1983, del Consell, i en l'article 40 de Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat; així com els informes sobre impacte de gènere o d'impacte en la infància, adolescència i família.  
Aquest decret compleix els principis de bona regulació als quals es refereix l'article 129 de la Llei 39/2015, d'1 d'octubre, del procediment administratiu comú de les administracions públiques. En concret, el canvi de denominació del col·legi professional respon als principis de necessitat, seguretat jurídica i proporcionalitat perquè acompleix els criteris establits en la sentència del Tribunal Suprem de 25 de maig de 2016 (GAH 6789/2016), en el recurs de cassació núm. 2676/2014, interposat pel Consell General de Col·legis Oficials d'Enginyers Industrials contra la sentència de la Secció Cinquena de la Sala Contenciosa Administrativa del Tribunal Superior de Justícia de la Comunitat Valenciana, de data 14 de maig de 2014, dictada en el recurs d'aquest ordre jurisdiccional sota el núm. 437/2011, contra la resolució de 26 de juliol de 2010, de la Universitat Politècnica de València per la qual es publica el pla d'estudis de graduat en enginyeria de l'edificació.  
  
Així mateix, es pretén visibilitzar una nova realitat com és l'avanç significatiu cap a la igualtat de gènere en la professió. En les dues últimes dècades la presència de la dona en l'arquitectura tècnica s'ha incrementat no sols en l'àmbit universitari, fins a arribar al 45 % del conjunt d'estudiants d'arquitectura tècnica, sinó que el percentatge de dones que ocupa llocs en els òrgans de govern dels diferents col·legis professionals arriba a xifres pròximes al 30 % dels càrrecs representatius.  
Respecte a l'aplicació del principi d'eficiència, aquest decret no comporta cap classe de càrregues administratives innecessàries.  
Per tot això, de conformitat amb el que disposen l'article 9.2 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana, i l'article 19 del reglament de desenvolupament de l'esmentada llei, aprovat pel Decret 4/2002, de 8 de gener, del Consell, a proposta de la consellera de Justícia, Interior i Administració Pública, segons el que es disposa en l'article 28 c) de la Llei 5/1983, de 30 de desembre, del Consell, i conforme amb l'informe de l'Advocacia de la Generalitat, prèvia deliberació del Consell, en la reunió d'1 de juliol de 2022,  
  
DECRETE  
  
Primer  
Aprovar el canvi de la denominació de l'actual Col·legi Oficial d'Aparelladors, Arquitectes Tècnics i Enginyers de l'Edificació de València, per la de Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València.  
  
Segon  
Aquest canvi de denominació s'inscriurà en el Registre de Col·legis Professionals i de Consells Valencians de Col·legis Professionals, d'acord amb l'article 24.d) de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
  
DISPOSICIÓ ADDICIONAL  
  
Única. Incidència pressupostària  
El canvi de denominació del Col·legi Oficial d'Aparelladors, Arquitectes Tècnics i Enginyers de l'Edificació de València per la de Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València no té incidència pressupostària per a l'Administració pública de la Generalitat.  
  
DISPOSICIÓ DEROGATÒRIA  
  
Única. Derogació  
Queda derogat el Decret 130/2009, de 28 d'agost del Consell, pel qual s'aprova el canvi de denominació del Col·legi Oficial d'Aparelladors i Arquitectes Tècnics de València, per la de Col·legi Oficial d'Aparelladors, Arquitectes Tècnics i Enginyers de l'Edificació de València.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València,1 de juliol de 2022  
  
El president de la Generalitat,  
XIMO PUIG I FERRER  
  
La consellera de Justícia, Interior i Administració Pública,  
GABRIELA BRAVO SANESTANISLAO


Còpia Permalink ELI